
Sülysáp Nagyközség Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: …/2012
Előterjesztést készítette: Tóth Krisztina jegyző
Előterjesztés elkészítésének időpontja: 2012. május 31.
Előterjesztést véleményezi: PTÜB
Döntés módja: nyílt szavazás, egyszerű szótöbbség

Mellékletek: pályázati anyagok (2 db), kiírás
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. június 6-án tartandó rendkívüli ülésére

1. napirendhez

Tárgy: Autóbusszal végzett menetrend szerinti helyi személyszállítás szolgáltatójának kiválasztása – pályázat elbírálása
Tisztelt Képviselő-testület!
Önkormányzatunk a 2004. évi XXXIII. törvény alapján pályázatot írt ki az autóbusszal végzett menetrend szerinti helyi személyszállítás szolgáltatójának kiválasztására, ami 2012. március 30-án jelent meg a Magyar Közlöny mellékleteként megjelenő Hivatalos Értesítőben. 

A pályázati kiírást három társaság vásárolta meg, közülük kettő – a Régió 2007 Kft. és a GYORSPEED Kft. - nyújtott be ajánlatot a pályázatban megjelölt határidőig, vagyis 2012. május 29. 16 óra 00 percig.
A pályázati anyagok mellékletben kiküldésre kerültek, vagyis teljes egészében megtekinthetők, azonban a négy ajánlati szempontra adott válaszokat az alábbi táblázat összegzi:
	
	1. ajánlat
	2. ajánlat

	Ajánlattevő megnevezése:
	Régió 2007 Kft.
	GYORSPEED Kft.

	Ajánlattevő székhelye:
	8083 Csákvár, Berényi u. 2072/11 hrsz.
	2241 Sülysáp, Úri út 2.

	Ajánlattevő által igényelt működési célú önkormányzati támogatás (veszteségkiegyenlítés) mértéke egy naptári évre vetítve:
	598.000,- Ft
	8.400.000,- Ft

	A pályázó autóbusza sülysápi telephelyű vagy vállalja, hogy a győztes pályázat esetén a településen létesít telephelyet:
	IGEN
	IGEN


	A pályázó vállalja, hogy a menetrendi időn kívül eső helyi egyedi intézményi megrendeléseket kielégíti, és ennek során maximum a mindenkori menetjegyárakat alkalmazza:
	IGEN
	IGEN

	A pályázó vállalja helyi autóbuszvezető alkalmazását:
	IGEN
	IGEN


A pályázatok bontása során a Régió 2007 Kft. ajánlata került előbb felbontása, és a társaság jelen levő képviselője rögtön az ajánlat felolvasását követően - még a másik pályázat felbontása előtt - jelezte, hogy elkerülte a figyelmüket, hogy az igényelt veszteségkiegyenlítést nem havi, hanem éves összegben kell megadni, így az ajánlatukban foglalt összeg valójában egy hónapra vonatkozik. Észrevételét jegyzőkönyvbe vettük, majd felbontásra került a másik pályázat is.

A pályázatokat átvizsgálva megállapítottuk, hogy mindkét pályázó alkalmas a szolgáltatás biztosítására, azonban a Régió 2007 Kft. esetében arra az álláspontra jutottunk, hogy a társaság ajánlata érvénytelen, az alábbiak miatt:

1. A pályázati határidő 2012. május 29. 16.00 volt, és a Pályázati kiírás 1.19. a/ pontja szerint érvénytelen az ajánlat, ha azt a pályázati felhívásban meghatározott ajánlattételi határidő lejárta után nyújtották be. Ennek alapján a bontás során tett nyilatkozat – mint ajánlat - érvénytelen.
2. A határidőre érkezett ajánlattal kapcsolatosan pedig a Pályázati kiírás 1.19. e/ pontja rendelkezik úgy, hogy érvénytelen az ajánlat, ha kirívóan alacsony ellenszolgáltatást tartalmaz.

Mindezek alapján javaslom a GYORSPEED Kft.-t a pályázat nyertesének nyilvánítani.
Kérem a tisztelt Képviselő-testület döntését az ügyben!
…/2012. (VI. 6.) ÖKT határozati javaslat
Sülysáp Nagyközség Önkormányzatának Képviselő-testülete az autóbusszal végzett menetrend szerinti helyi személyszállítás szolgáltatójának kiválasztása kiírt pályázattal kapcsolatosan úgy dönt, hogy
1./ A Régió 2007 Kft. (székhelye: 8083 Csákvár, Berényi u. 2072/11 hrsz.) ajánlatát a Pályázati kiírás 1.19. a/ és e/ pontja alapján érvénytelennek nyilvánítja.
2./ A pályázat nyertesének a GYORSPEED Kft.-t (székhelye: 2241 Sülysáp, Úri út 2.) nyilvánítja.
3./ Felkéri a polgármestert a szükséges intézkedések megtételére, a szerződés megkötésére.

Határidő: 2012. június 15.
Felelős: polgármester
Sülysáp, 2012. május 31.

Horinka László s.k.


polgármester

